ประกาศกระทรวงแรงงานและสวัสดิการสังคม เรื่อง กำหนดแบบบัตรประจำตัวพนักงานเจ้าหน้าที่
ประกาศกระทรวงแรงงานและสวัสดิการสังคม
ประกาศกระทรวงแรงงานและสวัสดิการสังคม
เรื่อง
กำหนดแบบบัตรประจำตัวพนักงานเจ้าหน้าที่
---------


อาศัยอำนาจตามความในมาตรา 6 และมาตรา 59 แห่งพระราชบัญญัติ
เงินทดแทน พ.ศ. 2537 กระทรวงแรงงานและสวัสดิการสังคม
จึงกำหนดแบบบัตร
และการออกบัตรประจำพนักงานเจ้าหน้าที่ไว้ ดังต่อไปนี้
 ข้อ 1 บัตรประจำตัวพนักงานเจ้าหน้าที่ให้มีสีขาว
ขนาดและลักษณะ
ตามแบบท้ายประกาศนี้
 ข้อ 2 ให้เลขาธิการสำนักงานประกันสังคม
เป็นผู้ออกบัตรประจำตัว
พนักงานเจ้าหน้าที่
 ข้อ 3
ให้ผู้ซึ่งได้รับคำสั่งแต่งตั้งเป็นพนักงานเจ้าหน้าที่ทำคำขอมีบัตร
ประจำตัวพร้อมกับแนบรูปถ่ายจำนวนสองรูป ต่อเลขาธิการสำนักงานประกันสังคม
โดยผ่านผู้บังคับบัญชาตามลำดับชั้น
 ข้อ 4 คำขอตามข้อ 3
ให้เป็นไปตามแบบท้ายประกาศนี้

รูปถ่ายตามข้อ 3 ให้ใช้รูปถ่ายที่ถ่ายไม่เกินหกเดือนก่อนวันยื่นคำขอ
มีบัตรประจำตัว ขนาด 2.5x3 เซนติเมตร ครึ่งตัว หน้าตรง
ไม่สวมหมวก สำหรับ
ข้าราชการให้แต่งเครื่องแบบปฏิบัติราชการ
หรือเครื่องแบบพิธีการ
 ข้อ 5 บัตรประจำตัวตามประกาศนี้
ให้ใช้ห้าปีนับแต่วันออกบัตร
 ข้อ 6 เมื่อได้ออกบัตรประจำตัวให้แก่ผู้ใด
ให้ผู้ออกบัตรประจำตัว
จัดให้มีสำเนาข้อความ และรายการบัตรประจำตัวซึ่งติดรูปถ่ายของผู้นั้นไว้ด้วยหนึ่งฉบับ
และให้เก็บไว้เป็นหลักฐานที่สำนักงานประกันสังคม
 ข้อ 7 การออกบัตรประจำตัว
ในกรณีที่บัตรประจำตัวหมดอายุ สูญหาย
หรือชำรุดในสาระสำคัญ
หรือผู้ถือบัตรประจำตัวนั้นได้เลื่อนระดับหรือย้ายสังกัดให้นำ
ความในข้อ 1 ข้อ 2 ข้อ 3 ข้อ 4 ข้อ 5 และข้อ 6
มาใช้บังคับโดยอนุโลม
 ข้อ 8 ผู้ใดได้รับบัตรประจำตัวใหม่
หรือผู้ถือบัตรไม่มีสิทธิใช้บัตร
ประจำตัวนั้นต่อไป
ให้คืนบัตรต่อเลขาธิการสำนักงานประกันสังคม ภายในสิบห้าวัน
นับแต่วันที่ได้รับบัตรประจำใหม่ หรือไม่มีสิทธิใช้บัตรประจำตัวนั้น
 ข้อ 9
ประกาศกระทรวงแรงงานและสวัสดิการสังคมฉบับนี้ให้ใช้
บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ 12 กันยายน 2537

เสริมศักดิ์ การุญ
 รัฐมนตรีช่วยว่าการฯ
ปฏิบัติราชการแทน

รัฐมนตรีว่าการกระทรวงแรงงานและสวัสดิการสังคม